Оқу іс - әрекетінің тақырыбы: Менің отбасым. 
Мақсаты:
1. Отбасы және отбасы мүшелері жайлы түсініктерін қалыптастыру.
2. Отбасы мүшелері және отбасындағы сыйластық туралы әңгімелету арқылы есте сақтау қабілеттерін дамыту.
3. Үлкенге ізеттілік көрсетуге, кішіге қамқор болуға тәрбиелеу.
Көрнекілігі: отбасы мүшелерінің сюжеттік суреттері.
Оқу іс - әрекетінің барысы: 
1. Кіріспе әңгіме
 - Балалар, дөңгелене тұрып, шаттық шеңберін құрайық. Бір - бірімізбен амандасып, жылы тілектер айтайық.
 - Сәлеметсіздер ме! Қайырлы таң! Қайырлы күн!
 - Сіздерді көргеніме қуаныштымын.
 - Енді бір - бірімізге мақтау сөздер айтайық.
 - Сен әдемісің, мейірімдісің, денің сау болсын, сен ақылдысың.
 - Ал сендер үйлеріңде бір - бірлеріңе қандай жақсы сөздер айтасыңдар?
 - Қайырлы таң, әкетайым, анашым!
 - Қайырлы күн, асыл әжем, аташым!
 - Мені үйдегі үлкендер «құлыншағым», «ақылдым менің» деп еркелетеді.
 - Бір үйде қандай адамдар тұрады?
 - Бір үйде бір - біріне жақын адамдар тұрады.
 - Оларды атаңдар.
 - Атасы, әжесі, әкесі, анасы және олардың балалары.
 - Дұрыс айтасыңдар, осы адамдар отбасын құрайды. Олар - отбасы мүшелері. Сендер де отбасыларыңның бір мүшесіңдер.
2.Негізгі бөлім.
а) Отбасы мүшелері бейнеленген суретпен жұмыс. Жетекші сұрақтар арқылы жаңа тақырыптың мазмұны ашылады.
 - Отбасы мүшелері қайда тұрады?
 - Отбасы мүшелері бірге, бір үйде тұрады.
 - Олар қалай тұрады?
 - Отбасы мүшелері тату - тәтті тұрады. 
ә) Сөздік жұмысын жүргізу. 
Нағашы ата - анасының әкесі. 
Нағашы әже - анасының анасы.
Немере - ұл - қыздарынан туған бала.
б) «Ойлан, тап» тапсырмасын орындау.
 - Балалар, менің айтқандарымды мұқият тыңдап, кім туралы айтып тұрғанымды ойланып табыңдар.
Қатал көрінгенімен өте мейірімді. Кітапты көп оқиды, бау - бақшаны баптайды. Немерелерін жақсы көреді. Ол кім?
 - Ата.
 - Өздеріңнің аталарың туралы әңгімелеңдер.
 - Өзі мейірімді, әрқашанда қатық - майы, ірімшігі, қант - кәмпиті дайын. Ол кім?
 - Әже.
 - Ал сендердің әжелерің қандай?
Тақтаға бір бағанға әкенің, ананың, баланың суреттері, екінші бағанға биік таудың, таудың етегіндегі бұлақтың, өсіп тұрған құрақтың суреттері ілінеді. Педагогтің көмегімен төмендегідей мақал құрастырады, мақалдың мағынасы ашылады.
Әке - асқар тау,
Ана - етегіндегі бұлақ,
Бала - жағасындағы құрақ.
Әке, ана, бала сөздерін қатыстырып, сөз тіркестерін құрастыру. Мысалы: ардақты әке, асыл ана, әдепті бала, т.б.
3. Сергіту жаттығуын орындау.
Атам жылқы бағады. (Бір орында тұрып, шоқырақтап шабу).
Ағам пішен шабады. (Шалғымен шөп шапқан сияқты қимыл жасау).
Жеңгем сиыр сауады. (Отырып, сиыр сауғандай қимыл жасау).
Әжем киіз қағады. (Киіз қаққандай қимыл жасау).
в) Жазбаша жұмыс
1. Шытырман арқылы әжесінің ийіне апаратын жолды бояу.
2. «Сыңарын тап» ойыны.
3. Оқу іс - әрекетін қорытындылау.
 - Отбасы мүшелерін атаңдар.
 - Отбасы мүшелері бір - бірімен қалай тұрады?

